Komitee wil Eskom met sy probleme helpArgieffoto: GCIS Die parlement se staande komitee oor openbare rekeninge (Skoor) sal ŉ gedetailleerde verslag oor sy oorsigbesoek aan Eskom se Medupi- en Kusile-kragstasie opstel en by die parlement indien. Die komitee het Dinsdag die Medupi-kragstasie in Lephalale (Ellisras) besoek en Woensdag die Medpui-kragstasie in eMalahleni (Witbank) waar daar met die bestuur en werknemers in gesprek getree is. Skoor het daarna Donderdagoggend met Eskom se raad en bestuur vergader oor kwessies wat tydens die oorsigbesoek opgeduik het. Mkhuleko Hlengwa, voorsitter van Skoor, het gesê die komitee het hierdie besoeke onderneem om begrip te kry vir die probleme wat gelei het tot die landwye kragonderbrekings vroeër vanjaar. Die komitee wou ook meer inligting kry oor die koste by hierdie kragstasies wat aansienlik toegeneem het. “Albei uitdagings het bygedra tot die swak prestasie van Eskom die afgelope paar jaar en het ŉ negatiewe impak op die land gehad.” Volgens Hlengwa het Skoor hom daartoe verbind om Eskom noukeurig te monitor terwyl die kragvoorsiener poog om sy probleme en korrupsie uit te wis. “In ooreenstemming met Skoor se mandaat sal die komitee ook Eskom se finansiële state behoorlik onder die loep neem wanneer dit aan die parlement voorgelê word.” Skoor sal voortgaan om kontak met Eskom te behou ten einde oplossings vir die kragvoorsiener se probleme te probeer kry. Eskom het in 2017/18 ŉ verlies van R2,3 miljard gely, onreëlmatige besteding van R19,6 miljard is aangeteken en die kragvoorsiener se skuld beloop R380 miljard.